Jinaf yolt tir Kerik (suterot)

Rupa
Gedelik Weltikye tir awalkaf. Su zo adjuber ise su zo kolirdar. Batcoba me weyonar da in va kobara ironokon divrozar ise va intaf pisonasik biager. Va inafa pilkoma gruper voxe pu belisik va razdura taruter. Neken, Gedelik Weltikye givar da inafa awalkera va intafe une wetce ewavasik ke Sultanik danemer.

Ziavik Weltikye, ardilvamoeik, vajgeson da in va veneziakorafa neva birgon yunker, grupeyer da batcoba di kowupepeyer ise va yona volnapaca di koliziyir. Kalion Otman prostewa va kaatoera va geltruca biuyur. Gedelik Weltikye va yon dokobasik djuvajgen ta bat skes vox vollorbaf lag baton tulickayar.

Lanon, adjubesik tir vanmiae bat baroy ewavasik, yolton tis Kruba is Bord is Aladay. Ziavik Weltikye pu Ebeltik nutik va kogrupara erur. Battan mal santoldafa koyara askiyina ta illanira va renapane Shekure nazbeikya ke Ziavik levion dimpir. Tel volkalik borerson dakteson va intafa teyka va rodimempana volobliaca al raplekuyur nume divbliweson va tolpozilira anton al trasiyir.

Voxen adjubesik ta vansara va kevudan lingekseem atason va Ziavik tolon tazer. Shekure bam naler da va Ebeltik di kurer ede in va pisonasik katrasir. Dandayanon gan man felbes siak, va Osman Feliik tel feliapik ke sultanafe ewavaxe gukoer, enide koo pinteem ke grabom ke batyon ewavasik va sleda ke gomilasik katrasir.

Sebuks
Benim Adım Kırmızı taneon tir ardialberpot dulzas va indvexeem. Denon tid kosik is tubizik is welima va dana xuyavaf kogrupasik gomaer. Neken va milasavsaceem ke mana neginda dere me ikatcur. Va giltayana anuluca isu tanuskuca ke Orhan Pamuk koe inaf kot suteks belisik boreon katcalar.

Va tel berpotap opelon gixut nume sonket da gan jontiktan nega zo pwader. Denon tiyid rupakoredik voxe dere siluksilukon vakol ok aal ok erba ok miv awalk sedmeon pwades va bifeem. Nelkot va jonpudafa pwadera batlize arton zo platir. Sume Watson ik vrutas pwadesik ke gimbaf ardialberpoteem.

Min kalion narat da ardialevodara, kore afobanyana is artion cepitesisa va belisik, me tir taneaf dulap ke neva. Debaleson va rupa koe Otman Turka remi XVI-eafa decemda ugale italiaf yankik ke Tolnasbalarugal va Europa skebud, sutesik va tan inaf gelukaf underawats, va skedeem wal Roneka is Talteka ruer. Va yon ewavasik digis va kotafe brube is kotafa gedeluca ke islamindafa yanba vox dere drolen ok skalten gan listuca is nuyuca is kosmakseem ke italiafa lingera Orhan Pamuk va zirsera jupar. Mana mafelara is bata guyuca denon tid lecafa gu coba lazavana ko islamevaxo gan ronekaf selt aneyas va koaykara va intaf vodeem ko Turka dum arliz. Denon, sultanaf ewavik va mana nuyuca djumad voxe dabored da bat europaf fitckiraf yambik gan cugafa olkuca is gronafa axofera va aliuca is erba zo lizid. Sin va suvesuca va intafa kobara isu yon grabom bures va lokulaf is lozolonaf ar vodeem is drages va blitrakopa plataesa va ayik ta loa dulkuca isu moruca dere nedid. Tisucenvara gomalgrupena gan Taltekikeem batugale inafa wafivuca va boguca is erolasuca moo winta kotlizo faytawar.

 Dere rupel 
 Orhan Pamuk : Turkavaf suterotik ( 1952- )

|style="vertical-align: top;"|

|}

Jinaf yolt tir Kerik (suterot)
Jinaf yolt tir Kerik (suterot)
Jinaf yolt tir Kerik (suterot)
Jinaf yolt tir Kerik (suterot)